b"\n_START_ARTICLE_\nThe Young Person's Guide to the Orchestra\n_START_SECTION_\nEstructura\n_START_PARAGRAPH_\nL'obra est\xc3\xa0 basada en el Rondeau de la m\xc3\xbasica incidental que Henry Purcell va compondre per a l'obra de teatre Abdelazer de l'escriptora anglesa Aphra Behn i, d'acord amb el pla de la pel\xc2\xb7l\xc3\xadcula documental original, la seva estructura est\xc3\xa0 pensada per mostrar els timbres i les capacitats de les diferents seccions de l'orquestra._NEWLINE_En la introducci\xc3\xb3, el tema inicialment \xc3\xa9s interpretat per tota l'orquestra i a continuaci\xc3\xb3, per cada gran fam\xc3\xadlia instrumental de l'orquestra: primer els instruments de vent-fusta, a continuaci\xc3\xb3, els metalls, despr\xc3\xa9s les cordes, i, finalment, per la percussi\xc3\xb3. Cada una de les variacions que v\xc3\xa9nen a continuaci\xc3\xb3, ens presenta individualment cada un dels instrument, en el mateix ordre de la presentaci\xc3\xb3 de les fam\xc3\xadlies, i generalment dels instruments m\xc3\xa9s aguts als m\xc3\xa9s greus de la fam\xc3\xadlia. Aix\xc3\xad, per exemple, la primera variaci\xc3\xb3 presenta el flaut\xc3\xad i les flautes, a continuaci\xc3\xb3 una variaci\xc3\xb3 per cada un dels instruments del vent-fusta fins a arribar al fagot; i aix\xc3\xad successivament, a trav\xc3\xa9s de les cordes, el metall, i finalment la percussi\xc3\xb3._NEWLINE_Despr\xc3\xa9s que tota l'orquestra hagi intervingut amb la seva pr\xc3\xb2pia variaci\xc3\xb3, tornen a apar\xc3\xa8ixer cada un dels instruments en una fuga, amb un tema original, que s'inicia amb el flaut\xc3\xad, seguit per tot el vent de fusta, cordes, metalls i percussi\xc3\xb3 al seu torn. Quan tothom ha entrat, reapareix el tema de Purcell, precedit d'un cop del gong i tocat pel metall al complet.\n_START_SECTION_\nNarraci\xc3\xb3\n_START_PARAGRAPH_\nLa narraci\xc3\xb3 de la pel\xc2\xb7l\xc3\xadcula documental va ser escrita per Eric Crozier, el productor de la primera producci\xc3\xb3 de l'\xc3\xb2pera de Britten, Peter Grimes i a vegades se'n fa c\xc3\xa0rrec el director de l'orquestra o b\xc3\xa9 se n'encarrega un locutor a part durant l'execuci\xc3\xb3 de la pe\xc3\xa7a. El compositor tamb\xc3\xa9 va organitzar una versi\xc3\xb3 sense narraci\xc3\xb3, que \xc3\xa9s la que s'enregistra m\xc3\xa9s sovint._NEWLINE_Per a la celebraci\xc3\xb3 del centenari del naixement de Britten, el 2013, Simon Butteriss va escriure una nova narraci\xc3\xb3 per ser interpretada al Festival d'Aldeburgh, que va ser retransmesa en directe pel presentador de la CBBC Johny Pitts, amb l'Orquestra Simf\xc3\xb2nica de la BBC."